Groot terugslag vir Lise BrinkDanie, sy vrou Lise en van voor Rachel, Daniël, André, Johann en Mieke. Lise Brink, vrou van dr. Danie Brink, het Woensdag ŉ ernstige terugslag gehad en is tans in ŉ kritieke toestand in die Unitas-hospitaal in Centurion. Dr. Dirk Hermann, voorsitter van die direksie van Solidariteit Helpende Hand en bestuurshoof van Solidariteit, het gesê dokters was, sedert ŉ operasie Dinsdagaand op Lise se linkerbeen gedoen is, baie bekommerd oor haar mediese toestand. Hulle het gevind sy het akute kompartement-sindroom in haar been, wat geweldige hoë druk veroorsaak, wat bloedsomloop na die spiere en weefsel belemmer. “Die dokters het haar vandag weer ondersoek en die besluit is geneem om haar been te amputeer. Haar linkerbeen is vanmiddag onder die knie geamputeer,” het Hermann gesê. “Hoewel die operasie goed afgeloop het, is Lise in ŉ kritieke toestand. Die dokters sê dit is nie net weens haar been nie, maar weens al die beserings wat sy in die ongeluk opgedoen het. Die amputasie van haar been is natuurlik ŉ baie groot terugslag.” Volgens Hermann word Lise nog deurentyd onder verdowing gehou en sy weet nog nie van die gebeure van die afgelope paar dae nie. “Ek het pas met Danie gepraat en hy het gevra mense moet asseblief ernstig saam met hulle bid vir Lise se herstel.” Maroela Media het vroeër berig die Brink-egpaar en hul vyf kinders was Vrydag in ŉ ernstige motorongeluk. André (13) en Rachel (8) is in die ongeluk dood. Johann (9) het kopbeserings opgedoen en het ŉ operasie in die Mediclinic Welkom ondergaan. Hy het Maandag saam met sy pa, Mieke (15) en Daniël (2) teruggekeer na Pretoria. Lees alle vorige berigte oor die Brink-gesin op Maroela Media.